घोडाचढी शनिबार
नेपाल घोडचढी संघको आयोजनामा पाँचौं राष्ट्रिय घोडचढी प्रतियोगिता मंसिर १५ गते हुने भएको छ । एकदिने राष्ट्रिय प्रतियोगिताका लागि संघले जावलाखेल ग्रुप अफ इन्डस्ट्रिजसँग मुख्य प्रायोजन सम्झौता गरेको छ । 
काठमाडौँ — नेपाल घोडचढी संघको आयोजनामा पाँचौं राष्ट्रिय घोडचढी प्रतियोगिता मंसिर १५ गते हुने भएको छ । एकदिने राष्ट्रिय प्रतियोगिताका लागि संघले जावलाखेल ग्रुप अफ इन्डस्ट्रिजसँग मुख्य प्रायोजन सम्झौता गरेको छ । नेपाली सेनामा मात्र सीमित रहेको घोडचढी सबै नेपाली युवालाई आकर्षित गर्ने प्रयासका रूपमा प्रतियोगिता आयोजना गरिएको संघले जनाएको छ । टुँडिखेलमा हुने प्रतियोगितामा २५ खेलाडीले चार विधामा प्रतिस्पर्धा गर्नेछन् । हाइजम्प, टेन्ट पेगिङ र शो जम्प कम्पिटिसन समावेश गरिएको छ । शो जम्प महिला र पुरुषको छुट्टाछुट्टै इभेन्ट हुनेछ । पहिलो पटक महिलाका लागि ६ क्रसबार जम्प खेल समावेश गरिएको छ । घोडचढीमा महिला खेलाडीको सहभागिता न्यून रहेकाले प्रोत्साहनस्वरूप यस स्पर्धामा सहभागी हुने सबै खेलाडीलाई ५ हजार पुरस्कार व्यवस्था गरिएको नेपाल घोडचढी संघका महासचिव बलराम श्रेष्ठले जानकारी दिए । बाँकी तीन स्पर्धाको विजेताले २० हजार, उपविजेताले १५ हजार र तेस्रो हुनेले १० हजार रुपैयाँ पुरस्कार पाउनेछन् । शो जम्पमा महिलातर्फ क्रमश: १५, १० र १० हजार रुपैयाँ पुरस्कार निर्धारण गरिएको छ । पाँच वर्षअघि स्थापना भएको नेपाल घोडचढी संघले काठमाडौं र पोखरामा गरी वर्षको दुई राष्ट्रिय प्रतियोगिता आयोजना गर्दै आएको छ । महासचिव श्रेष्ठका अनुसार नेपाल आर्मीमा रहेका खेलाडीहरूले सात प्रदेशको प्रतिनिधित्व गरी प्रतियोगितामा सहभागिता जनाउनेछन् । ‘हामीले देशभरका खेलाडीलाई समेट्ने प्रयास गरेका हौं । तर प्रतिस्पर्धा गर्न सक्ने घोडा र खेलाडी नेपाल आर्मीसँग मात्र छन् ।’यही प्रतियोगिताको रिपोर्ट बनाएर अन्तर्राष्ट्रिय घोडचढी महासंघमा बुझाउने र अन्तर्राष्ट्रिय मान्यताको प्रक्रिया सुरु गरिने संघका अध्यक्ष रवि राजकर्णिकारले जानकारी दिए । ‘हाम्रा खेलाडीले गएको वर्ष श्रीलंकामा राम्रो प्रदर्शन गरे, प्रतियोगिताको अन्तर्राष्ट्रिय दायरा फराकिलो बनाउनका लागि पनि हामीले अन्तर्राष्ट्रिय मान्यता पाउनैपर्छ । वास्तवमा यो संघको स्थापनाको उद्देश्य पनि यही हो ।’ उनले भने ।संघले प्रतियोगिताको मुख्य प्रायोजकका रूपमा जावलाखेल ग्रुप अफ इन्डस्ट्रिजसँग सम्झौता गरेको छ । अध्यक्ष राजकर्णिकार र जावलाखेल इन्डस्ट्रिजका मुख्य कार्यकारी निर्देशक सशीन जोशीबीच सम्झौतापत्रमा हस्ताक्षर भयो । प्रतियोगिताका लागि जावलाखेलले संघलाई १२ लाख रुपैयाँ उपलब्ध गराउनेछ । 